
NOTA DE PRENSA
O Concello de Ribadumia pon a punto os centros educativos de cara o novo curso escolar

As tarefas de mantemento e acondicionamento abranguen os CRA de Leiro, Lois, Sisán e Ribadumia, o CPI Julia Becerra Malvar e a Escola Infantil Municipal, con intervencións tanto no interior como nos espazos exteriores.

Ribadumia. Mércores, 19 de agosto de 2026.  
O Concello de Ribadumia está a aproveitar as semanas previas ao inicio do curso escolar para realizar diferentes traballos de mantemento e acondicionamento nos centros educativos do municipio, co obxectivo de que as instalacións estean listas para a volta ás aulas.

As tarefas estanse a levar a cabo nos centros que forman parte dos CRA do municipio, en Leiro, Lois, Sisán e Ribadumia, así como no CPI Julia Becerra Malvar e na Escola Infantil Municipal, e abranguen actuacións de reparación, revisión e mellora de elementos das instalacións.

Entre os traballos previstos atópanse a revisión de cubertas e canlóns, reparación de valados e elementos dos patios e parques infantís, arranxos en portas, timbres e mobiliario, así como intervencións relacionadas con humidades, baños e outros elementos necesarios para o uso diario dos centros. Tamén se levarán a cabo tarefas de acondicionamento de espazos exteriores e das zonas de xogo.

Todas estas actuacións están sendo realizadas por persoal municipal, aproveitando as semanas previas ao inicio do curso para adiantar as reparacións e labores necesarias e evitar que interfiran no funcionamento habitual dos centros unha vez iniciadas as clases. Unha parte destas necesidades foi trasladada polo equipo directivo dos centros, o que permite dar resposta a cuestións detectadas no día a día e que se consideran necesarias para que as instalacións estean nas mellores circunstancias posibles antes do regreso do alumnado.

Así, o Concello de Ribadumia traballa para que a volta ás aulas en setembro se produza cos centros preparados, seguros e en boas condicións para o seu uso, coidando os espazos nos que os nenos e nenas desenvolverán a súa actividade durante o novo curso.

